<classify> BENKI ya Maendeleo ya Kilimo Tanzania TADB imerejesha matumaini mapya kwa sekta ya ufugaji na uvuvi baada ya kuwaeleza wadau mbalimbali wa sekta hiyo kuwa wanakopesheka kama sekta nyingine za uchumi. Kaimu Mkurugenzi Mtendaji wa TADB, Japhet Justine aliwathibitishia wadau wa mifugo na uvuvi jijini hapa mbele ya Waziri wa Wizara hiyo, Luhaga Mpina kuwa benki yake imejipanga kuongeza mnyoro wa thamani wa bidhaa zinazotokana na sekta hiyo. Sisi kama TADB tunawatoa hofu wafugaji na wavuvi kuhusu kupata mikopo.Naomba niwathibitishie kuwa sekta ya mifugo na uvuvi ni muhimu sana katika kuinua uchumi wa taifa na kuondoa umasikini miongoni mwa Watanzania. Pasipo shaka yoyote wadau katika sekta hii wanakopesheka, alisema Justine. Justine ambaye alipewa nafasi ya kuzungumza kabla ya uzinduzi wa Dawati la Sekta Binafsi ambalo lina jukukumu la kujenga mazingira wezeshi, kuongeza tija , uwekezaji na biashara, kuhamasisha viwanda na uhakika wa kipato kwa mfugaji na mvuvi ambalo lilizinduliwa na Waziri Mpina.Alisema TADB inawahakikishia wafugaji wadogo na wavuvi kuwa benki imeanzishwa kwa ajili ya kutoa msukumo wa ukuaji na maendeleo ya sekta za kilimo, mifugo na uvuvi ili zifanikishe azma ya serikali ya kujenga uchumi wa kati na viwanda ifikapo mwaka 2025. TADB itashirikiana kwa karibu sana na Dawati ili kuwanufaisha wadau wote katika Sekta ya Mifugo na Uvuvi. Kwetu sisi ni fursa kwani inatupa nafasi ya kuangalia ni bidhaa gani za kibenki zinafaa kuipeleka mbele sekta hii, alisema Justine.  <topic>: KITAIFA 